**Scriu**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Râul gândurilor de cristal

Se revarsă-n cataracte,

Se frământă și se zbate

Într-un iureș infernal.

Noi idei plutesc pe ape,

Nori pitici de stropi și ceață

Mă frământă, mă răsfață

Și m-apropie de-aproape.

Când revin în matca vieții

Mă izbesc de aroganță,

Fără aripi și substanță

Mă-mpresoară turbulenții.

Spiritu-mi fuge în ceruri,

Caută sălaș de noapte,

Constelația de lapte

Îmi trimite duh și haruri..

Atentez la chintesență,

Îmi scriu și-mi imaginez

Cum în fluviu mă creez

Din frumos și suferință.

Împăcat cu universul,

Plin de voie și dorinți,

Mă încarc cu nopți fierbinți

Și-mi ascut pe stele versul.